text: E45 åbner og lukker
  27 august 2013 kl. 12.12
  Vejdirektoratet lukker de kommende aftener og nætter for motorvejen mellem Vejle N og Hornstrup i nordgående retning.
  Vejarbejdet på motorvej E45 er nu så fremskredent, at der snart ikke længere skal køres mod hinanden på samme side af autoværnet. Det giver imidlertid nogle udfordringer de kommende dage, hvor der udføres asfaltarbejde.
  I aften fra klokken 19 til onsdag morgen klokken 06 vil der i nordgående retning kun være et farbart spor mellem afkørsel 60, Vejle N, og afkørsel 59, Hornstrup. Ved Hornstrup bliver trafikken dog ledt op af afkørslen, omkring rundkørslen og ned af tilkørslen igen.
  Onsdag fra kl. 19-06 og torsdag fra kl. 19-06 vil strækningen mellem Vejle N og Hornstrup være helt lukket i nordgående retning. Trafikken vil blive ledt fra afkørsel 60 ad Horsensvej og tilbage til tilkørslen ved Hornstrup. I sydgående retning vil der være et enkelt spor åbent i dette tidsrum.
  